ད་དོ། །དེ་དག་ལས་ལས་ཀྱི་ཕྱག་རྒྱ་ངེས་པར་འཇུག་ལྡོག་ནི། ཡེ་ཤེས་ཀྱི་རིམ་པའི་ས་བཞི་པ་དང་། གསང་བའི་རིམ་པ་དང་པོར་སྒྲུབ་པ་ལས་ཀྱི་ཕྱག་རྒྱ་ལ་ངེས་པར་ལྟོས་ལ། གཞན་རྣམས་ལ་ཇི་ལྟར་རིགས་པར་སྦྱོར་བ་ལས་ངེས་པ་མེད་དོ། །གཉིས་པ་དེ་ཉིད་ལུང་དང་སྦྱར་བ་ལ། རྒྱུད་ཀྱི་གླེང་གཞིའི་དོན་བཤད་པ། མདོ་སྡེའི་སྙིང་པོ་ངེས་པར་བསྟན་པ། དེ་གཉིས་ཀའི་དོན་རང་བཞིན་རྣམ་དག་ཏུ་ངེས་པ་གསུམ་ལས། དང་པོ་ནི་བཙུན་མོའི་བྷ་ག་ལ་ནི་བདེ་བ་ཅན་གྱི་མིང་ཅན་ལའོ། །བཞུགས་སོ་ནི་གནས་པ་དང་ལྡན་པའོ། །ཐམས་ཅད་ཀྱང་ཡིན་ལ་དེ་བཞིན་གཤེགས་པ་ཡང་ཡིན་པའི་དེ་བཞིན་གཤེགས་པ་དེ་ཕུང་པོ་ལ་སོགས་པའོ། །དེ་རྣམས་ཀྱི་སྐུ་དང་གསུང་དང་ཐུགས་ནི་ཨོཾ་ཨཱཿཧཱུཾ་ཞེས་པ་ཡི་གེ་གསུམ་མོ། །དེ་རྣམས་ཀྱི་རྡོ་རྗེ་ནི་བྱང་ཆུབ་ཀྱི་སེམས་སོ། །དེའི་བཙུན་མོ་ནི་མི་ལ་སོགས་པའི་གཟུགས་སུ་གནས་པའོ། །དེའི་བྷ་ག་དེ་ལ་ཞེས་བྱ་བའི་དོན་ནོ། །ཨེ་བཾ་ཞེས་བྱ་བ་ནི། ཨེ་ཡི་ཆ་བྱད་བཟང་པོ་གང་། །དབུས་སུ་བཾ་གྱིས་རྣམ་པར་བརྒྱན། །བདེ་བ་ཀུན་གྱི་གཞི་ཡིན་ཏེ། །སངས་རྒྱས་རིན་ཆེན་ཟ་མ་ཏོག །དེ་སྤྲུལ་པའི་སྐུ་བདག་གིས་ལོངས་སྤྱོད་རྫོགས་པའི་སྐུ་ལས་ཐོབ་པའོ། །དེ་ལྟར་དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་རྡོ་རྗེ། བཙུན་མོའི་བྷ་ག་རྣམས་ལ་བཅོམ་ལྡན་འདས་བྱང་ཆུབ་ཀྱི་སེམས་དེ་ལྟར་བཞུགས་པའོ། །དུས་གཅིག་ན། ཞེས་བྱ་བ་ནི་ལན་གཅིག་གི་ཚེ་དུས་གཅིག་ན་སྟེ། འགོག་པའི་དུས་དང་། དཔྱིད་ཀྱི་དུས་ཞེས་བྱའོ། །ཇི་སྲིད་དུ་གཡས་པ་དང་། གཡོན་པའི་སྣ་བུག་ཏུ་སོན་པའི་རླུང་འགོག་པ་ན། ཞེས་བྱ་བའི་ཐ་ཚིག་ག ོ།ཞེས་གསུངས་ཏེ། རྡོ་རྗེ་བཙུན་མོའི་བྷ་ག་ཞེས་པ་ནི། བདེ་བ་ཅན་གྱི་མིང་ཅན་ཏེ། གང་ལས་ཡང་དག་པའི་བདེ་བ་དམ་པ་སྐྱེ་བར་འགྱུར་བ། རྩ་འཁོར་ལོ་བཞིའི་ལྟེ་བ་རྩ་དབུ་མའི་ནང་དུ་སྟེ། དེར་བཞུགས་སོ་ཞེས་པ་ནི། ཀུན་རྫོབ་ཀྱི་དབུ་མ་ལ་གནད་དུ་བསྣུན་པས་ཡེ་ཤེས་ཀྱི་དབུ་མ་ལ་རེག་སྟེ། ཡེ་ཤེས་ཀྱི་ཐིག་ལེའི་རང་བཞིན་དུ་སོང་ནས། དབྱེ་བ་མེད་པར་གནས་པའི་མཚན་ཉིད་དང་ལྡན་པའོ། །ཐམས་ཅད་ཀྱང་ཡིན་ལ་དེ་བཞིན་གཤེགས་པ་ཡང་ཡིན་ནོ་ཞེས་གཞི་མཐུན་བསྡུ་བར་བྱས་ནས། ཕུང་པོ་ལྔའི་རྩ་ཡིག་རླུང་ཁམས་རྣམས་དེ་བཞིན་གཤེགས་པ་དང་། ཁམས་བཞིའི་རྩ་ཡིག་རླུང ཁམས་རྣམས་ཡུམ་བཞི་དང་། དབང་པོ་ཡུལ་བཅས་ཀྱི་རྩ་ཡིག་རླུང་ཁམས་རྣམས་བྱང་ཆུབ་སེམས་དཔའ་ཡབ་ཡུམ་ལ་སོགས་པར་སྦྱར་རོ། །དེ་རྣམས་ཀྱི་དྭངས་མ་ཁུ་བ་དང་། རྡུལ་དང་རླུང་གི་ངོ་བོར་གྱུར་པ་ནི། སྐུ་གསུང་ཐུགས་དང་ཡིག་འབྲུ་གསུམ་ཏེ། དེ་རྣམས་ཡེ་ཤེས་བདེ་སྟོང་གཉིས་སུ་མེད་པར་ཐིམ་པའི་ཉམས་མྱོང་ནི་རྡོ་རྗེ་སྟེ་འོད་གསལ་བ་དོན་དམ་བྱང་ཆུབ་ཀྱི་སེམས་ཏེ། བདེ་བ་ཀུན་རྫོབ་སྙིང་རྗེ་དང་། སྟོང་པ་དོན་དམ་རྣམ་པ་ཐམས་ཅད་པ་གཉིས་ཟུང་དུ་འཇུག་པ་ནི། སྟོང་ཉིད་སྙིང་རྗེ་དབྱེར་མེད་པ། །བྱང་ཆུབ་སེམས་ཞེས་རབ་ཏུ་བརྗོད། །ཅེས་པ་ལྟར་རོ། །ཡང་རྣམ་པ་གཅིག་ཏུ་ན། བཙུན་མོའི་བྷ་ག་ནི། རྡོ་རྗེ་བྱང་ཆུབ་ཀྱི་སེམས་དེའི་རྒྱུའམ་ཐབས་ཀྱི་དབང་དུ་བྱས་ནས། དེའི་བཙུན་མོ་ནི་མིའི་གཟུགས་སུ་གནས་པའི་ལས་ཀྱི་ཕྱག་རྒྱ་དང་། སོགས་ཞེས་པས་ན། ཡིད་ཀྱི་ཕྱག་རྒྱ་དང་། ལྷ་རྫས་སྟོང་པའི་ཕྱག་རྒྱ་ལ་སོགས་པའོ། །དེའི་བྷ་ག་དེ་ལ་སྙོམས་པར་ཞུགས་པ་ལས་ཕུང་སོགས་ཀྱི་སྐུ་གསུང་ཐུགས་དོན་དམ་པའི་ཡི་གེ་གསུམ་ལ་ཐིམ་པར་འགྱུར་ཞེས་པའི་དོན་ནོ། །དེ་ནི་ཡི་གེ་གསུམ་གྱི་བརྡས་མཚོན་པ་སྟེ། མདོར་བསྟན་གྱི་སྐབས་སུ་བཤད་པ་ལྟར་གྱི་རྡོ་རྗེ་བཞི་ལས་རྡོ་རྗེ་དང་པོ་གསུམ་མོ། །དེ་དག་གིས་ནི་དོན་དམ་པའི་གནས་དང་སྟོན་པ་བཤད་ལ། ཆོས་ནི་ཟུང་འཇུག་སྟེ་དེ་ལ་ཨེ་ཝཾ་ཞེས་བྱ་བ་ནི། ཨེ་ཡི་ཆ་བྱད་བཟང་པོ་ཞེས་བྱ་བ། འགྱུར་གཞན་དུ་ཨེ་ཡི་རྣམ་པ་ལྷ་ཡི་གང་། ཞེས་ཀྱང་འབྱུང་སྟེ། ཨེ་ཡིག་ནི་རྣམ་བཅས་ལྷའི་དཀྱིལ་འཁོར་རམ། ཆ་བྱད་བཟང་པོ་སྟེ། ཆོས་ཉིད་རྣམ་པ་ཐམས་ཅད་པ་དེ་བཞིན་གཤེགས་པ་རྣམས་ཀྱི་སྐུ་དང་ཞིང་ཁམས་སུ་གྱུར་པ་ལ། དབུས་སུ་བཾ་ཡིག་གིས་མཚོན་པ་ཐུགས་བདེ་བ་ཆེན་པོའི་ཡེ་ཤེས་ཨེ་ཡིག་དེ་ཉིད་ལ་རོ་གཅིག་ཏུ་བརྒྱན་པ་དོན་དམ་ཡེ་ཤེས་ཟུང་འཇུག་གི་བདེ་བ། དེ་ནི་འཇིག་རྟེན་ན་འདས་པའི་ཆོས་ཐམས་ཅད་ཀུན་གྱི་གཞི་ཡང་ཡིན་ཞིང་། སེམས་ཅན་རྣམས་ཀྱི་བློ་ངོ་ལ་ལྟོས་ནས། འཁོར་བ་ཀུན་གྱི་གཞི་ཡང་ཡིན་ཏེ། དེ་ནི་དོན་དམ་པའི་སངས་རྒྱས་ཀྱི་རིན་པོ་ཆེའོ། །ཡང་ཨེའི་རྣམ་པའི་ཆ་བྱད་རང་ལུས་རྩ་འཁོར་ལོའི་ཁོང་སྟོང་དང་། གཞན་ལུས་ཤེས་རབ་གྱི་པདྨ་གང་ཞིག་ལ། དབུས་སུ་བཾ་ཡིག་ཐིག་ལེའམ་རྡོ་རྗེའི་ནོར་བུས་རྣམ་པར་བརྒྱན་པ་ལས་ནི་ཞུ་བདེ་འབྱུང་སྟེ། དེ་ཡང་འཕོ་མེད་དུ་བྱས་ནས། བདེ་བ་དེ་ཕུན་སུམ་ཚོགས་པ་ཀུན་གྱི་གཞིར་གྱུར་པ་སྟེ། གོང་གི་སངས་རྒྱས་རིན་ཆེན་ཏེ་སྣོད་ཟ་མ་ཏོག་ཏུ་གྱུར་པའོ། །སངས་རྒྱས་རིན་ཆེན་དེ་དེའི་ནང་དུ་སྦས་པའམ། ཡང་ན་དེ་རྟོགས་པའི་ཡེ་ཤེས་སྐྱེ་བ་དང་འཕེལ་བ་དང་གནས་པའི་རྒྱུ་ཡིན་པའི་ཕྱིར་ཟ་མ་ཏོག་ག ོ།དེ་ལྟར་དོན་དམ་པའི་ཨེ་བཾ་དེ་སྤྲུལ་པའི་སྐུ་སྟེ་འབྲས་བུ་གསང་རིམ་དུ་རྟོག་པའི་མས་བརྟན་གྱི་བདེ་བ་དེས་རྒྱུ་ལོངས་སྤྱོད་རྫོགས་སྐུ་སྟེ། ཡེ་ཤེས་ཀྱི་རིམ་པ་དང་རྟོགས་རིགས་མཐུན་ཞིང་ངོ་བོ་གསང་རིམ་དུ་གཏོགས་པའི་ཡས་བབས་ཀྱི་དགའ་བ་ལས་ཐོས་ཤིང་རྟོགས་པའོ། །ཐོས་པ་ནི་རྟོགས་པའི་དོན་ཡིན་ལ་རང་རྒྱུ་སྐད་ཅིག་དང་པོར་ཞུ་བདེ་འགྱུར་མེད་སྒོམ་པོ་དེས། གནས་ལུགས་མཚོན་ཞིང་རྟོགས་ནས། རང་འབྲས་སྐད་ཅིག་གཉིས་པར། རང་བཞིན་གྱི་བདེ་བའི་ཆ་ཤས་ཐོབ་པའོ། །འདིའི་ཞུ་བདེ་ཡང་གསང་རིམ་ཉིད་ཀྱི་ནང་དུ་གཏོགས་པར་བྱས་ན་ལེགས་སོ། །འདིར་སྤྲུལ་སྐུ་སྔགས་རིམ་དང་། ལོངས་སྐུ་ཡེ་རིམ་དངོས་ལ་འཆད་པ་མི་ལེགས་ཏེ། གང་ལས་ཐོས་པའི་ཡུལ་ཕྱིས་འབྱུང་བ་ལ་བྱེད་པ་རིག་པས་ཀྱང་མི་འཐད་པའི་ཕྱིར་དང་། ཁ་སྦྱོར་དང་། དཔྱིད་ཐིག་ལས། སྔགས་རིམ་ཆོས་སྐུའི་ལམ་དུ་ཡང་གསུངས་པའི་ཕྱིར་རོ། །ཡེ་ཤེས་ཀྱི་རིམ་པ་ལོངས་སྐུར་བཤད་ཀྱང་། དེས་དེ་ལ་ཁྱབ་པ་ནི་མིན་ཏེ། ཞུ་བདེ་ཡས་བབས་ཀྱི་རིམ་པ་ལོངས་སྐུ་དང་། མས་བརྟན་གྱི་རིམ་པ་སྤྲུལ་སྐུ་འཇོག་ཅིང་། འདིར་དེ་ལྟར་སྦྱོར་ལ། ཡེ་རིམ་ལོངས་སྐུ་དང་། གསང་རིམ་སྤྲུལ་སྐུར་འཇོག་པ་ནི། གཙོ་བོའི་དོན་ནམ། ཁྱད་པར་ཅན་གྱི་དབང་དུ་བྱས་པའོ། །དེ་ལྟར་ཨེ་ཝཾ་དེ་དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་རྡོ་རྗེ་བཙུན་མོའི་བྷ་ག་ལ། བཅོམ་ལྡན་འདས་བྱང་ཆུབ་ཀྱི་སེམས་དེ་ལྟར་བཞུགས་པའོ། །ཞེས་ཐོས་ནས། དུས་གང་གི་ཚེ་ཐོས་ཞེས་པའི་ལན་ནི། དུས་གཅིག་ན་ཞེས་བྱ་བ་ནི། ལན་གཅིག་གི་ཚེ་ནི་དུས་གཅིག་གི་ཚེ་ན་སྟེ། དེ་ཡང་རང་བཞིན་རྟག་པ་ཉིད་དེ། རྟག་པ་ལ་ནི་དུས་གཅིག་ཁོ་ན་ལས་གཉིས་པ་མེད་པའི་ཕྱིར་དང་། མི་རྟག་པ་ནི་དུས་མཐའི་སྐད་ཅིག་མ་ཡང་ཆ་དུ་མ་དང་བཅས་པའི་ཕྱིར། དུས་དུ་མར་འགྱུར་གྱི་གཅིག་པ་མི་སྲིད་དོ། །དེ་ཡང་འགོག་པའི་དུས་དང་། དཔྱིད་ཀྱི་དུས་གཉིས་དངོས་སུ་བསྟན་པས། ཤུགས་བསྟན་ལས་དུས་གསུམ་པའང་གོ་སྟེ། བསམ་གྱི་མི་ཁྱབ་པའི་དུས་མངོན་དུ་གྱུར་པ་ལ་དུས་གཅིག་ཅེས་བྱའོ། །འགོག་པའི་དུས་གང་ཞེ་ན། དུས་ཇི་སྲིད་དུ་ན་དེ་དུས་སྐབས་ཞིག་ན། གཡས་པ་དང་གཡོན་པའི་སྣ་བུག་ཏུ་སོན་ཞིང་རྒྱུ་བའི་རླུང་། ལས་རླུང་གི་དབུགས་ཐམས་ཅད་དོན་དམ་པའི་དབྱིངས་སུ་འགོག་པ་ན་ཞེས་བྱ་བའི་ཐ་ཚིག་སྟེ། ངེས་པ་ཅན་གྱི་དོན་ནོ། །དེ་ལ་སྤྱི་ཁྱབ་ནས་འགོག་པའི་དུས་ནི་རོ་རྐྱང་གི་རླུང་དབུ་མར་འགགས་པ་ཐམས་ཅད་ལ་འཇུག་ཀྱང་། སྐབས་འདིར་ལས་རླུང་རྩ་བ་ནས་འགག་པ། གསང་རིམ་འབྲས་བུ་དང་བཅས་པའི་སྐབས་སུའོ། །དཔྱིད་ཀྱི་དུས་ཞེས་པ་ནི། སྤྱིར་དབུ་མའི་ལམ་དུ་ཞུ་བདེ་སྐྱེས་པ་ཕན་ཆད་ཐུན་མོང་མ་ཡིན་པའི་བདེ་བར་སྐྱེས་པ་ཀུན་ལ་ཟེར་ནའང་། སྐབས་འདིར་ནི་ཞུ་བདེ་ཡེ་ཤེས་ལ་ཐིམ་སྟེ་རང་བཞིན་གྱི་བདེ་བ་མངོན་དུ་གྱུར་པའི་མིང་ངོ་། །བསམ་མི་ཁྱབ་ཀྱི་དུས་བྱ་བ། སྤྱི་རླུང་དབུ་མར་ཐིམ་པ་ལས་སྐྱེས་པའི་མི་རྟོག་པའི་ཡེ་ཤེས་ཐམས་ཅད་ལ་བྱ་ན། སྐབས་འདིར་ནི་ཆོས་ཉིད་བསམ་མི་ཁྱབ་མངོན་དུ་གྱུར་པ་ལ་བྱའོ། །
གཉིས་པ་ནི། ཆོས་རྣམས་གང་དག་རྒྱུས་བྱུང་དེ་དག་ག ིདེའི་རྒྱུ་དང་འགོག་པ་གང་ཡིན་པ། །དེ་བཞིན་གཤེགས་པ་ཉིད་ཀྱིས་བཀའ་སྩལ་ཏེ། །དེ་སྐད་གསུང་པའི་ཚུལ་ཅན་དགེ་སྦྱོར་ཆེ། །ཞེས་པ་སྟེ། གཞི་ལམ་འབྲས་བུ་གསུམ་གྱི་ཆོས་རྣམས་གང་ཡིན་པ་དེ་དག་ནི། རྩ་གསུམ་འཁོར་ལོ་བཞི་ལ་སོགས་པ། བརྟེན་དཀྱིལ་འཁོར་གསུམ་གྱི་རྒྱུ་ལས་བྱུང་ཞིང་། དེ་ཡང་ཆོས་ཉིད་འོད་གསལ་གྱི་དབྱིངས་ལས་ཤར་བ་ཡིན་པས། དེ་ལས་བྱུང་བར་འདྲའོ། །དེ་ལྟར་ན་རྒྱུ་ལས་བྱུང་བའི་འབྲས་བུ་ནི། གཞི་ལམ་འབྲས་གསུམ་གྱི་ཆོས་སྣ་ཚོགས་ཡིན་ལ། དེའི་རྒྱུ་ནི་དཀྱིལ་འཁོར་གསུམ་དང་ཆོས་དབྱིངས་སོ། །དེ་དག་གི་རྒྱུད་དང་འགོག་པ་ཞེས་པ་ལ། འགོག་པའི་བྲལ་རྒྱུ་ནི་ལམ་ཡིན་ཏེ། ཇི་སྐད་བསྟན་པའི་སྐུ་གསུམ་གྱི་ལམ་ལ་སོགས་པའོ། །དེས་ལས་རླུང་ལ་སོགས་པ་འགག་པ་ནི་འགོག་པ་སྟེ། སྒྲིབ་བྱེད་དེ་འགག་པས་གདོད་མའི་རང་བཞིན་མངོན་དུ་གྱུར་པ་ནི། དོན་དམ་དབྱིངས་ཀྱི་བྲལ་བའི་འབྲས་བུ་དང་། འགོག་པའི་བདེན་པའོ། དེ་བཞིན་གཤེགས་པ་ནི་ཇི་སྐད་དུ། དཔལ་ལྡན་དེ་བཞིན་ཉིད་གཤེགས་ཤིང་། །དེ་བཞིན་སླར་ཡང་གཤེགས་པ་ཉིད། །ཅེས་པ་ལྟར། གདོད་ནས་དེ་བཞིན་ཉིད་ལ་ཞུགས་པའི་རང་བཞིན་རྣམ་དག་དེ། སླར་ཡང་གློ་བུར་གྱི་དྲི་མ་སྤངས་ཏེ། དེ་བཞིན་ཉིད་ལ་ཞུགས་པའི་དག་པ་གཉིས་ལྡན་ནོ། །དེ་བས་ན་བདེན་པ་བཞི་པོ་དེ་ནི་དེ་བཞིན་གཤེགས་པས་བཀའ་སྩལ་ཏེ། དེ་སྐད་གསུང་བའི་ཚུལ་གྱི་དེ་བཞིན་གཤེགས་པ་དེ་ཡང་ཅི་ཞེ་ན། དགེ་སྦྱོང་ཆེན་པོ་བཅོམ་ལྡན་འདས་ཤཱཀྱ་སེང་གེའོ། །འདི་ལ་ཚིག་རྐང་དང་པོས་རྒྱུད་རིམ་དང་། རྒྱུད་སྔགས་རིམ། འགོགས་པ་ཡེ་རིམ། གང་ཡིན་པ་ཞེས་པ་སོགས་ཀྱིས་གསང་རིམ་བསྟན་པར་འཆད་པ་ནི་བརྗོད་འདོད་ཙམ་མོ། །
གསུམ་པ་ནི། སྲིད་པ་ངོ་བོ་ཉིད་ཀྱིས་དག །ངོ་བོ་ཉིད་ཀྱིས་སྲིད་བྲལ་བྱས། །ད་ལྟར་བྱུང་བའི་རང་བཞིན་ལས། །འདའ་བར་བྱ་བ་ཐག་རིང་ཕྱིར། །ཞེས་པ་སྟེ། སྲིད་པ་ནི་སྲིད་པའི་རང་བཞིན་ཆོས་ཉིད་ཡིན་ལ། དེ་ནི་ངོ་བོ་ཉིད་ཀྱི་དྲི་མས་རྣམ་པར་དག་པས། ཟག་མེད་ཀྱི་ཆོས་ཐམས་ཅད་ཡོན་ཏན་གྱི་ཚུལ་དུ་གདོད་མ་ནས་གནས་པའོ། །དེ་ནི་ངོ་བོ་ཉིད་ཀྱིས་ཏེ་ངོ་བོ་ཉིད་གདོད་ནས་དྲི་བྲལ་དང་རྣམ་པ་མཐུན་པར་སྲིད་པ་འཁོར་བ་ཀུན་རྫོབ་ཀྱི་ཆོས་ཐམས་ཅད་དང་བྲལ་ཞིང་གློ་བུར་རྣམ་དག་ཏུ་བྱས་པ་དེ་ནི་སངས་རྒྱས་ཡིན་པའོ། །ད་ལྟར་བྱུང་བའི་རང་བཞིན་ནི། རྟག་ཏུ་ད་ལྟར་བ་ལ་བཞུགས་པའི་དོན་ཏེ། དེ་ཉིད་ཀྱི་ཕྱིར་ན་འདས་མ་འོངས་ལྟར་མེད་པའམ་མེད་པར་འགྱུར་བ་མེད་པའི་ཕྱིར་འདའ་ཞིང་འཇིགས་པར་བྱ་བའི་དངོས་པོ་སུས་ཀྱང་མ་གོས་པས་ཐག་རིང་བའི་ཕྱིར་རོ། །དེ་ལྟར་ན་རྣམ་པ་འདི་དག་གིས་ཀྱང་དོན་དམ་རྣམ་པར་ངེས་པ་ཕྱིར་མི་ལྡོག་པའི་འཁོར་ལོའི་གཏམ་དབུ་མ་ཆེན་པོའི་གཞུང་བཙུགས་པ་ཡིན་ནོ། །གསང་བའི་རིམ་པའོ། །ཞེས་པ་ནི་གཞུང་གི་དུམ་བུའི་མཚམས་སྟོན་པའོ། །འགྱུར་གཞན་ལས་ནི་ཐ་ཚིག་གོ་ཞེས་པའི་རྗེས་ལ་ཚིག་བཅད་འདི་ཡོད་པའང་སྣང་ངོ་། །དེའི་རྗེས་སུ་འདི་སྐད་ཅེས། དེ་བཞིན་གཤེགས་པའི་གསུང་རབ་ཆོས་ཀྱི་ཕུང་པོ་བརྒྱད་ཁྲི་བཞི་སྟོང་ལས་ཕྱེ་སྟེ་སྦྱར་བའི་རིམ་པ་འདི་ནི་སྤྱོད་པའི་རྟུལ་ཞུགས་པ་སློབ་དཔོན་ནག་པོའི་མཛད་པའོ། །ཞེས་འབྱུང་བ་ནི་མཛད་བྱང་སྟེ། བརྒྱད་ཁྲི་བཞི་སྟོང་ལས་ཕྱེ་སྟེ་སྦྱར་ཞེས་པ། རྣམ་བཤད་རྣམ་པར་སྤྲོས་ཏེ་ཕྱེ་བའི་དོན་མ་ཡིན་ཏེ། དེ་ཐམས་ཅད་ཀྱི་སྙིང་པོའི་དོན་ལོགས་སུ་ཕྱེ་སྟེ་གོང་དུ་བྱུང་བའི་དོན་ཡིན་ལ། རིམ་པ་ཞེས་ནི་ཐ་སྙད་གཙོ་བོར་མ་བྱས་པ་སྟེ། སྒོམ་རིམ་གྱི་དབང་དུ་བྱས་ཞེས་པའོ། །རིམ་པ་བཞི་པ་རྫོགས་སོ།། །།
རྒྱ་གར་གྱི་པཎྜི་ཏ་སུ་མ་ཏི་ཀིཏྟི་དང་བོད་ཀྱི་ལོ་ཙ་བ་པྲཛྙཱ་ཀྲིཏྟིས་བསྒྱུར་ཞིང་ཞུས་ཏེ་གཏན་ལ་ཕབ་པའོ། །པྲཛྙཱ་ཀིཏྟི་ནི་པུ་རངས་ལོ་ཆུང་ཤེས་རབ་གྲགས་ཏེ། མཚན་གཞན་གྲགས་འབྱོར་ཤེས་རབ་ཅེས་བྱའོ། །འགྱུར་བྱང་ལ་དེ་ཙམ་ལས་མེད་ཀྱང་གཞུང་འདི་ཡང་འབྲོག་འགོས་གྱི་འགྱུར་ལ་འགྱུར་བཅོས་པ་ཡིན་ནོ། །གང་ཞིག་འཁོར་བ་ལས་ཀྱང་མྱང་ངན་འདས། །འབད་རྩོལ་མེད་པར་བརྙེས་འགྱུར་གསང་བའི་ལམ། །དཔག་ཡས་གྲུབ་མཆོག་ཀུན་གྱིས་བགྲོད་བྱས་ཏེ། །བླ་མ་དམ་པའི་དྲིན་ལས་འདིར་གསལ་བྱས། །བློ་ངན་སྦྲུལ་གདུག་གིས་གཟུང་བློན་པོ་ཡི། །ཡིད་ཀྱི་ཁང་པར་སྒྲོན་མེ་བྱེད་པ་ཅི། །རྣམ་དཔྱོད་འདབ་བརྒྱ་རྒྱས་པའི་སྐལ་བཟང་ལ། །ལེགས་བཤད་ཉིན་བྱེད་འོད་འདིས་བྱ་བ་བྱེད། །དེ་ལྟར་ཤིན་ཏུ་རྟོགས་དཀའ་བའི། །ཟབ་མོའི་གཞུང་མཆོག་འདི་བཤད་པས། །མཐའ་ཡས་འགྲོ་བ་མ་ལུས་པས། །ཧེ་རུ་ཀ་དཔལ་ཐོབ་གྱུར་ཅིག།དཔལ་རིམ་པ་བཞི་པའི་གཞུང་གི་རྣམ་པར་བཤད་པ་གསང་བའི་དོན་རབ་ཏུ་གསལ་བ་ཞེས་བྱ་བ་འདི་ཡང་། རྒྱལ་ཁམས་པ་ཏཱ་ར་ནཱ་ཐས་སྦྱར་བ་སྟེ། ནག་པོ་སྤྱོད་པ་པའི་གཞུང་རྒྱ་བོད་ཀྱི་དགོངས་འགྲེལ་དུ་མ་དང་བཅས་པ་དང་། འདི་དང་ཕྱོགས་མཚུངས་པའི་རྒྱུད་དང་བསྟན་བཅོས་ཐམས་ཅད་ལ་ངེས་པ་རྙེད་ནས། གཞུང་དོན་དཔྱིས་ཕྱིན་པར་སྨྲས་པ་ཡིན་ནོ། །མངྒ་ལཾ།
སྤྱོད་པ་པའི་རྫོགས་རིམ་གཞུང་གསུམ་ལ་ཕྱོགས་འདིར་ལོ་སུམ་བརྒྱ་ཚུན་ཆད་དུ་བརྩམས་པའི་ཡིག་སྣ་མེད་པས་ཕྱིས་ཀྱི་ངག་སྒྲོས་ཀྱིས་བསླད་པ་ནི་མེད་ལ། གཞུང་འདི་ལ་པཎྜི་ཏ་ཀརྨ་བཛྲ་ཞེས་བྱ་བའི་བྱས་པའི་འགྲེལ་པ་རྒྱས་པ་ཞིག་ཡོད་པ། གསང་སྔགས་ལ་ཐོས་པ་དང་རྣམ་དཔྱོད་ཆེ་བ་ཞིག་གིས་བརྩམས་འདུག་ནའང་། གཞུང་གསུམ་གྱི་ལམ་གྱི་རིམ་པས་སྙིང་པོ་མ་རྙེད་སྣང་བས། མན་ངག་མེད་པའི་རྩལ་བཤད་དུ་འདུགགཞན་རང་འགྲེལ་དུ་ཁ་འཕངས་པའི་བསྡུས་པ་ཞིག་དང་། ག་ཡ་དྷ་རའི་འགྲེལ་པ་མདོར་བསྡུས་ཞིག་ཀྱང་སྣང་བས། རྒྱ་འགྲེལ་གསུམ་མོ། །བོད་ཀྱི་སྦྱར་བ་ལ་འབྲོག་འགོས་རྭ་གསུམ་སོ་སོའི་སློབ་མས་བྲིས་པའི་མཆན་བུ་དང་། ཡིག་སྣ་ཐན་ཐུན་ཡོད་ལ། མལ་ལོའི་འགྲེལ་བ་ཉུང་ངུ་དང་། དེའི་རྗེས་འབྲང་རྗེ་བཙུན་ས་སྐྱ་བའི་ནག་འབུམ་གྱི་ནང་ན་ཡོད་པ་དང་། ཨོ་ལ་པ་ཏིའི་མན་ངག་དང་འགྲེལ་པ་གཞན་ཡང་ཡོད་ཅིང་མར་པ་དོལ་པས་ཊཱི་ཀ་དང་པཱུ་རངས་ལོ་ཆུང་གི་སློབ་མ་འགའ་ཞིག་གི་མཆན་དང་ཡིག་སྣ་སོགས་སྣང་ལ། འོན་ཀྱང་དེ་དག་ཐམས་ཅད་ལ་ལེགས་བཤད་ཀྱང་མང་དུ་ཡོད་ཅིང་། ཁྱད